SL Uradni list Evropske unije C 144/5

Obveznost javne službe

(2006/C 144/03)

(Besedilo velja za EGP)

Finska vlada (Ministrstvo za promet in zveze) se je odločila revidirati obveznosti javne službe, naložene v skladu s členom 4(1)(a) Uredbe Sveta (EGS) št. 2408/92 z dne 23. julija 1992 o dostopu letalskih prevoznikov Skupnosti do letalskih prog znotraj Skupnosti. Zadevne obveznosti javne službe so bile objavljene v Uradnem listu Evropske unije C 204 z dne 20. avgusta 2005 in C 238 z dne 28. septembra 2005.

Revidirana obveznost javne službe se začne uporabljati 1. avgusta 2006 na notranji progi Helsinki–Varkaus–Savonlinna. Obveznost javne službe v zvezi z Mikkeli se prekine ob objavi tega obvestila.

Obveznosti javne službe v zvezi s progo Helsinki–Varkaus–Savonlinna so naslednje:

Minimalno število letov

Minimalno število letov na progi med Helsinki in Varkausom ter med Helsinki in Savonlinno bo tri v vsako smer ob delavnikih od ponedeljka do petka, razen državnih praznikov. Na progi Savonlinna–Varkaus–Helsinki mora obstajati zgodnji jutranji let in na progi Helsinki–Varkaus–Savonlinna mora obstajati pozni večerni let.

Ob sobotah mora obstajati najmanj ena povezava iz Savonlinne preko Varkausa v Helsinke in ob nedeljah vsaj ena povezava pozno zvečer iz Helsinkov preko Varkausa v Savonlinno.

Vozni red se za božič in druge državne praznike lahko spremeni glede na povpraševanje.

V poletnem obdobju, v času opernega festivala Savonlinna, morajo obstajati vsaj trije leti v vsako smer med Helsinki in Savonlinno od ponedeljka do sobote ter poleg tega tudi dva leta ob nedeljah. V času opernega festivala Savonlinna ni potrebno opravljati letov med Helsinki in Varkausom.

Vozni red

Od ponedeljka do petka mora let zapustiti letališči Savonlinna in Varkaus dovolj zgodaj zjutraj, da doseže letališče Helsinki-Vantaa pravočasno za glavne mednarodne povezave, zvečer pa mora let za Savonlinno in Varkaus oditi dovolj pozno, da ga lahko ujamejo potniki, ki prihajajo z glavnimi mednarodnimi povezavami.

Od ponedeljka do petka mora direkten let zapustiti letališče Helsinki-Vantaa dovolj zgodaj, da prispe na letališči Savonlinna in Varkaus do 8.30 zjutraj.

Od ponedeljka do petka morajo obstajati tudi direktni leti, ki zapustijo letališči Savonlinna in Varkaus dovolj zgodaj, da prispejo na letališče Helsinki-Vantaa do 9.40 zjutraj.

Obstajati mora popoldanski direkten let z letališča Helsinki-Vantaa nazaj na letališči Savonlinna in Varkaus. Z letališč Savonlinna in Varkaus mora obstajati direkten let v Helsinke po koncu delovnega dne.

Ob sobotah zjutraj mora obstajati let z letališča Savonlinna preko Varkausa na letališče Helsinki-Vantaa. Ob nedeljah mora obstajati pozni večerni let z letališča Helsinki-Vantaa preko Varkausa do Savonlinne.

Vozni red se za božič in druge državne praznike lahko spremeni glede na povpraševanje.

V poletnem obdobju, v času opernega festivala Savonlinna, morajo obstajati leti sredi dneva v vsako smer med letališčem Helsinki-Vantaa in Savonlinno. Poleg tega mora v času opernega festivala Savonlinna od ponedeljka do sobote obstajati popoldanski let z letališča Helsinki-Vantaa do Savonlinne in po polnoči let od Savonlinne do letališča Helsinki-Vantaa.

Število sedežev

Zmogljivost na vsakem letu mora biti najmanj 32 sedežev. Povprečna mesečna stopnja zasedenost sedežev ne sme preseči 80 %. V času opernega festivala Savonlinna je treba na progi za Savonlinno na dnevnih, popoldanskih in večernih letih povečati število sedežev na 68 ali pa povečati zmogljivost z dodatnimi leti, da se lahko izpolni ta dodatna zahteva.

Biti mora dovolj zmogljivosti za prtljago/tovor, da ima lahko vsak potnik na polno zasedenem letu v normalnih vremenskih pogojih pri sebi 8 kg ročne prtljage in odloži najmanj 20 kg v prostor za prtljago.

Cene vozovnic in prodaja

Cena enosmerne vozovnice med Savonlinno in Helsinki ali med Varkausom in Helsinki ne sme biti več kot 160 EUR, vključno z vsemi davki in pristojbinami. Kategorije poceni vozovnic morajo biti na voljo in morajo predstavljati vsaj 25 % vseh vozovnic.

Prevoznik mora soglašati z medlinijskim dogovorom za progo, ki spada pod obveznost javne službe z najmanj enim prevoznikom, ki opravlja zračne prevoze z letališča Helsinki-Vantaa. Medlinijski dogovor mora vsebovati enake ali enakovredne pogoje in mora glede tarif na progi upoštevati pro-rata sistem v skladu z mednarodnimi pravili. Prevoznik z obveznostjo javne službe mora skleniti medlinijske dogovore pod enakimi ali enakovrednimi pogoji z vsemi drugimi zainteresiranimi prevozniki, ki opravljajo zračne prevoze z letališča Helsinki-Vantaa. Prevoznik mora Ministrstvu za promet in zveze predložiti vse informacije v zvezi z medlinijskimi dogovori in njihovimi vsebinami, ki jih potrebuje za izvrševanje kontrole.

Prevoznik mora imeti na Finskem veljavni mednarodni sistem za rezervacije in izdajanje letalskih vozovnic ter medlinijski dogovor IATA z dogovori za direktno oblikovanje cen in ravnanje s prtljago. Informacije v zvezi s cenami in voznimi redi morajo biti vključene v mednarodni sistem za rezervacije in izdajanje letalskih vozovnic.

Prevoznik mora imeti sporazum o sodelovanju, ki zajema direktno oblikovanje cen z najmanj eno družbo, ki leti v tuje kraje z letališča Helsinki-Vantaa.

Leti se tržijo z uporabo vsaj enega računalniškega sistema rezervacij.

Neprekinjenost prevozov

Opravljanje zračnih prevozov na zadevni progi ne glede na zgoraj omenjeno obveznost javne službe lahko privede do upravnih in/ali kazenskih sankcij.

Letalski prevozniki, ki nameravajo opustiti opravljanje rednih zračnih prevozov na zadevnih progah, morajo obvestiti finsko Upravo za civilno letalstvo najmanj šest mesecev pred opustitvijo opravljanja zračnih prevozov.

Dostopnost za invalidne osebe

Prevoznik mora zagotoviti določbe za potrebe invalidnih oseb.